Բուրջ ալ-Արաբ
Բուրջ ալ-Արաբ (, բառացի՝ «Արաբական աշտարակ»), հյուրանոց Դուբայում՝ Արաբական Միացյալ Էմիրությունների ամենախոշոր քաղաքում։ Շենքը տեղակայված է ծովում՝ ափից 100 մ հեռավորության վրա գտնվող արհեստական կղզում, որը ցամաքին միացված է 280 մ կամրջի օգնությամբ (կամուրջը ընթանում է 100 մ ծովի վրայով, ապա 180 մ շարունակվում է դեպի գլխավր ճանապարհ)։ Բարձրությունը 321 մ է։ Այն եղել է աշխարհի ամենաբարձր հյուրանոցը, նախքան 333 մ բարձրությամբ «Վարդի աշտարակ»-ի կառուցումը, որը բացվել է 2008 թվականի ապրիլին։ Ներկայումս Բուրջ ալ-Արաբը աշխարհի ամենաբարձր հյուրանոցների շարքում գտնվում է 5-րդ հորիզոնականում, չնայած նրա բարձրության 39%-ը չզբաղեցված տարածություն է։ 2015 թվականի դրությամբ Բուրջ ալ-Արաբը զբաղեցնում էր Ասիայի ամենաբարձր շենքերի ցանկում 56-րդ, իսկ աշխարհի՝ 70-րդ հորիզոնականը։

Հյուրանոցի շինարարությունը սկսվել է 1994 թվականին, իսկ այցելուների համար բացվել է 1999 թվականի դեկտեմբերի 1-ին։ Հյուրանոցը կառուցվել է արաբական առագաստանավի ձևով։ 210 մ բարձրության վրա գտնվում է ուղղաթիռի հրապարակը, իսկ մյուս կողմում՝ «Էլ-Մունտահա» (արաբերենից՝ «Բարձրագույն») ռեստորանը։

Տեղագրություն 
Այն տարածքը, որտեղ գտնվում են Բուրջ ալ-Արաբ և Ջումեյրա Բիչ հյուրանոցները, նախկինում կոչվում էին Ջումեյրա։ Հյուրանոցը գտնվում է արհեստական կղզու վրա՝ ափին գտնվող նախկին Չիկագո Բիչ հյուրանոցից 280 մ հեռավորության վրա։ Տեղանունը վերցված է «Chicago Bridge & Iron Company» ընկերությունից, որը մի ժամանակ նավթի պահեստավորման համար կառուցում էր հսկայական լողացող պահեստներ։

Նախագծում 
Բուրջ ալ-Արաբը նախագծել է «Atkins» բազմատեսակ խորհրդատվական ընկերությունը՝ ճարտարապետ Թոմ Ռայթի գլխավորությամբ, որն այնուհետև դարձավ «WKK Architects»-ի համահիմնադիրը։ Նախագծի մշակումը և շինարարական աշխատանքներն իրականացրել է «WS Atkins» ընկերության կանադացի ինժեներ Ռիկ Գրիգորին։ Բուրջ ալ-Արաբը շատ նման է Վասկո դա Գամա աշտարակին, որը գտնվում է Լիսաբոնում։

Կզղու շինարարական աշխատանքները սկսվել են 1994 թվականին, որին մասնակցում էր 2000 շինարար։ Այն կառուցվել է, որպեսզի աշտարակը հիշեցնի J դասի նավի վրա վեր խոյացող առագաստը։ Երկու «թևերը» ձգվում են V տառի տեսքով՝ կազմելով հսկայական «կայմ», իսկ նրանց միջև ընկած տարածությունը զանգվածային խոռոչի դեր է տանում։ Ճարտարապետ Թոմ Ռայթն ասել է․ 
Նախնական շինարարական փուլում Նոր Զելանդիաի «Fletcher Construction» ընկերությունը եղել է գլխավոր գործընկերը։ Հյուրանոցը կառուցվել է հարավաֆրիկյան շինարար կապալառու «Murray & Roberts»-ի և «Al Habtoor Engineering»-ի կողմից, իսկ ներքին հարդարման աշխատանքներն իրականացվել են ԱՄԷ-ի «Depa» կազմակերպության կողմից։

Շենքը բացվել է 1999 թվականի դեկտեմբերին։

Ուղղաթիռային հրապարակը կառուցվել է իռլանդացի ճարտարապետ Ռեբեկա Գերնոնի նախագծով, որն աշխատում էր «Atkins» խմբում, իսկ հետո բացել է իր սեփական ճարտարապետական և ինտերիերի կահավորման ընկերությունը (Serendipity By Design)։ Վերջինիս գլխավոր գրասենյակը գտնվում է Դուբայում, գրասենյակներ կան նաև Մանիլայում և Դուբլինում։

Նկարագրություն 

Հյուրանոցի նախասրահը կազմված է երկու հարկից։ Առաջին հարկում իրականացվում է հաճախորդների գրանցումը հյուրանոցում, իսկ երկրորդ հարկում կան խանութներ և սրճարաններ, ինչպես նաև միջանցք և գերարագ վերելակներ։ Միջանցքի նախասրահի հատակին կա յուրահատուկ խճանկար։ Երկրորդ հարկ բարձրանալու համար պետք է օգտվել նախասրահի աջ մասում գտնվող շարժասանդուղքներից։ Շարժասանդուղքի կողքին տեղադրված են ակվարիումներ, իսկ նրանց միջև գտնվում է աստիճանաձև լուսային ցայտաղբյուր։

Բուրջ ալ-Արաբում է գտնվում աշխարհի ամենաբարձր գավիթային նախասրահը (180 մ)։ Այս հյուրանոցում չկան սովորական սենյակներ. այն բաժանվում է 202 երկհարկանի համարների։ Ամենափոքրը զբաղեցնում է 169 մ², իսկ ամենամեծը՝ 780 մ² տարածք։ Սա աշխարհի ամենաթանկ հյուրանոցներից մեկն է։ Ստանդարտ և բարելավված համարի գինը մեկ գիշերվա համար կազմում է 1000-15000 ԱՄՆ դոլար, իսկ «Royal Suite»-ում` մոտավորապես 28000 դոլար։ Տեղեկությունը, թե որքան է ծախսվել հյուրանոցի շինարարության վրա, չի բարձրաձայնվում։

Հյուրանոցն իրեն նկարագրում է որպես յոթաստղանի, բայց դա չափազանցված է, քանի որ հյուրանոցների վարկանիշային բոլոր համակարգերը գնահատվում են 5 աստղային սանդղակով։ Պաշտոնական կայքէջի համաձայն՝ Բուրջ ալ-Արաբը հինգաստղանի դելյուքս հյուրանոց է։

Բուրջ ալ-Արաբի կահավորման մեջ օգտագործվել է մոտավորապես 8000 մ² 22 կարատանոց ոսկյա նրբաթերթ։ Բոլոր համարները համալրված են ժամանակակից տեխնիկայով և առաջարկում են հարմարավետության բարձր մակարդակ։ Հյուրանոցի բոլոր համարներն ունեն ամբողջ պատի երկայնքով ձգվող ապակիներով պատուհաններ՝ դեպի ծով բացվող տեսարանով։

Հյուրանոցի ռեստորաններից մեկը՝ «Էլ-Մունտախան», գտնվում է Պարսից ծոցում՝ 200 մ բարձրության վրա, որտեղից բացվում է տեսարան դեպի Դուբայ քաղաքը։ Այնտեղ բարձրանում են ապակյա վերելակով։ Մեկ այլ ռեստորանում՝ «Էլ-Մախարայում», որտեղ հաճախորդներին սպասարկում են արտաքինից ստորջրյա նավակների նման սպասքով, կա հսկայական ակվարիում, որի մեջ ավելի քան մեկ միլիոն լիտր ծովային ջուր է տեղավորվում։ Ակվարիումի պատերը պատրաստված են օրգանական ապակուց, որի հաստությունը մոտավորապես 18 սանտիմետր է։ «Conde Nast traveler» ամսագրի գնահատմամբ այս ռեստորանը աշխարհի լավագույն ռեստորաններից մեկն է։

Համաշխարհային մշակույթում 
 Բուրջ ալ-Արաբը ցուցադրվում է «Կյանքը մարդկանցից հետո» վերնագրով վավերագրական ֆիլմում, որտեղ այն քանդվում է ուժեղ խոնավության պատճառով։

Պատկերասրահ

Տես նաև 
 Բուրջ Խալիֆա

Ծանոթագրություններ

Արտաքին հղումներ 
 Պաշտոնական կայք
 Տեսանյութ՝ Բուրջ ալ-Արաբ 
 
 
 

ԱՄԷ-ի հյուրանոցներ
Երկնաքերներ